b'\n_START_ARTICLE_\n20:00\n_START_SECTION_\nOzadje\n_START_PARAGRAPH_\nPo dveletnem ustvarjalnem premoru, ki je sledil izdaji albuma Neki rabm, da te ne pozabm, so se konec poletja 2000 DMP za\xc4\x8deli postavljati aran\xc5\xbemaje za nove skladbe. Nastajati je za\xc4\x8dela plo\xc5\xa1\xc4\x8da, ki so jo fantje posneli v septembru in oktobru 2000, tudi tokrat v novome\xc5\xa1kem Studiu Luca. Plo\xc5\xa1\xc4\x8da z dvanajstimi avtorskimi skladbami je za\xc4\x8dela dobivati svojo podobo pod producentsko taktirko obeh avtorjev ter ob soproducentski pomo\xc4\x8di Tomislava Jovanovi\xc4\x87a - Tokca._NEWLINE_Kot tekstopisca sta poleg Boruta Tirana in Alana Vitezi\xc4\x8da sodelovala tudi Toma\xc5\xbe Koncilija (\xc2\xbbNa drugi strani neba\xc2\xab) in Ljubljan\xc4\x8dan Marko Stadler (\xc2\xbbOn the Wrong Side of Town\xc2\xab). Pri snemanju so sodelovali \xc5\xa1e Tomislav Jovanovi\xc4\x87 Tokac, Davor Klari\xc4\x8d na hammondu in rhodesu, tolkalista Miro Tom\xc5\xa1i\xc4\x8d in Primo\xc5\xbe Malen\xc5\xa1ek, DJ PlankTon \xe2\x80\x93 Igor Vuk, Toma\xc5\xbe Borsan, Sa\xc5\xa1o \xc4\x90uki\xc4\x87 Stra\xc5\xa1ki, Goran Balog idr. Posneti material je tonsko obdelal Toma\xc5\xbe Maras Mot, novi CD in kaseta skupine pa sta iz\xc5\xa1la pri zalo\xc5\xbebi Nika pod naslovom 20:00. Fotografije na ovitku so delo Boruta Peterlina in Marka Zajca, vse skupaj pa je oblikoval Radovan Arnold.\n_START_SECTION_\nGlasba\n_START_PARAGRAPH_\nSlogovno je nova plo\xc5\xa1\xc4\x8da ostala v mejah pop rocka, \xc4\x8deprav je na njej mo\xc4\x8d zaslediti nekaj vplivov drugih glasbenih slogov. Aran\xc5\xbemajsko gre za predvsem kitarsko glasbo s tendenco po vrnitvi k pristnej\xc5\xa1emu, bazi\xc4\x8dnemu, a \xc5\xa1e vedno modernemu in sodobnemu zvoku._NEWLINE_Besedila Boruta Tirana so v\xc4\x8dasih izrazito liri\xc4\x8dna (\xc2\xbbJaz grem s tabo\xc2\xab), drugi\xc4\x8d neposredna in pogovorna (\xc2\xbbNova no\xc4\x8d\xc2\xab), razmi\xc5\xa1ljujo\xc4\x8de refleksivna (\xc2\xbbBratje iz Lego kock\xc2\xab), v vseh pa se \xc4\x8duti nekak\xc5\xa1na eksistencialna negotovost, kot jo do\xc5\xbeivlja mlad \xc4\x8dlovek na prehodu iz brezskrbnih \xc5\xa1tudentskih let v "resni in odgovorni" svet odraslih (\xc2\xbb25\xc2\xab). Na drugi strani so teksti Alana Vitezi\xc4\x8da na prvi pogled vedrej\xc5\xa1i, lahkotnej\xc5\xa1i, vendar je mo\xc5\xbeno v njih opaziti globoko \xc4\x8dutenje, dojemanje in razumevanje duha sodobnega \xc4\x8dasa, njegove naglice, brezosebnosti in izpraznjenosti \xe2\x80\x93 tak\xc5\xa1ne so skladbe\xc2\xa0\xc2\xbbMe \xc5\xbee ma da bi te\xc2\xab\xc2\xa0(parodija na sodobni na\xc4\x8din \xc5\xbeivljenja), \xc2\xa0\xc2\xbb20:00\xc2\xab\xc2\xa0\xe2\x80\x93 ter \xc5\xbeelja po pristnosti, toplini in ljubezni v skladbah\xc2\xa0\xc2\xbbTi si vse\xc2\xab,\xc2\xa0\xc2\xbbDo lune in nazaj\xc2\xab,\xc2\xa0\xc2\xbbSegrej me\xc2\xab\xc2\xa0in\xc2\xa0\xc2\xbbNa starem mestu\xc2\xab. Z jezikovnega stali\xc5\xa1\xc4\x8da je za Alana zna\xc4\x8dilno tudi me\xc5\xa1anje razli\xc4\x8dnih jezikovnih zvrsti ter vklju\xc4\x8devanje slengizmov, hkrati pa celo neobremenjeno kombiniranje z drugimi jeziki. Toma\xc5\xbeevo besedilo je melanholi\xc4\x8dno-ljubezensko, podobno pa velja tudi za tekst Marka Stadlerja._NEWLINE_Prva lansirana skladba z nove plo\xc5\xa1\xc4\x8de je bila Alanova\xc2\xa0\xc2\xbbMe \xc5\xbee ma da bi te\xc2\xab, za katero je bil posnet tudi videospot v re\xc5\xbeiji Klemna Dvornika. Tekst je zmes slengizmov, pogovornega jezika, angle\xc5\xa1kih in francoskih izrazov, v glasbi so tudi elementi, ki bi jih lahko uvrstili od diska do havajske glasbe. Gre za parodiranje sodobnih odnosov med ljudmi. DMP poslu\xc5\xa1alcu servirajo to, kar \xc5\xbeivi, kako se obna\xc5\xa1a, kar si \xc5\xbeeli in kako funkcionira v dru\xc5\xbebi, ne da bi se odkrito postavili na stran kritike tak\xc5\xa1nega izpraznjenega na\xc4\x8dina \xc5\xbeivljenja. Skupina je kmalu posnela \xc5\xa1e spota za skladbi\xc2\xa0\xc2\xbb25\xc2\xab\xc2\xa0in\xc2\xa0\xc2\xbbTi si vse\xc2\xab\xc2\xa0ter tudi pri teh sodelovala z re\xc5\xbeiserjem Klemnom Dvornikom. Videospot za slednjo je bil posnet na \xc5\xbdelezni\xc5\xa1ki postaji Ljubljana.'